Broj: 711-I-2907-P-501/23-03-21

Zagreb, 21. prosinca 2023.

**odvjetnik DARIO OBRADOVIĆ**

**Predmet:** **Očitovanje na zahtjev Daria Obradovića**

* **daje se**

Povjerenstvo za odlučivanje o sukobu interesa (dalje: Povjerenstvo) dana 06. prosinca 2023. pod brojem 711-U-8447-P-501/23-01-25 zaprimilo je zahtjev za davanjem mišljenja koji je podnio Dario Obradović, odvjetnik iz Dubrovnika.

U podnesenom zahtjevu podnositelj traži mišljenje za postupanje sukladno članku 9. stavku 2. točki b) Zakona o sprječavanju sukoba interesa (“Narodne novine“, broj 143/21., dalje ZSSI) odnosno treba li se jedini član uprave trgovačkog društva u vlasništvu jedinice lokalne samouprave izuzeti od donošenja odluka i sklapanja ugovora kada to trgovačko društvo treba zaključiti ugovor sa sestrinskom tvrtkom bivšeg poslodavca u kojem je ovaj član uprave bio prethodno zaposlen (dakle u posljednje dvije godine) ili se ova okolnost odnosi isključivo na tvrtku bivšeg poslodavca, a ne na sestrinske tvrtke (isti vlasnik).

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 35. sjednici održanoj 21. prosinca 2023., podnositeljici daje očitovanje, kako slijedi.

Člankom 3. stavkom 1. podstavkom 40. ZSSI-a propisano je da su obveznici toga Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima lokalne i područne ( regionalne) samouprave.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 9. stavku 1. ZSSI-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. tog članka propisano je da će se ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

ZSSI-om nije propisano da bi u situaciji, u kojoj kao direktor trgovačkog društva u vlasništvu jedinice lokalne samouprave donosi odluku i sklapa ugovor sa „sestrinskom“ tvrtkom bivšeg poslodavca kod kojeg je bio zaposlen u posljednje dvije godine prije stupanja na dužnost, kao obveznik ZSSI-a bio beziznimno obvezan izuzeti se od donošenja odluka, odnosno sudjelovanja u donošenju odluka i sklapanju ugovora te deklarirati potencijalni sukob interesa na odgovarajući način.

Međutim, upućujemo obveznika da ukoliko se pojave okolnosti koje se sukladno članku 2. stavku 2. ZSSI-a mogu smatrati potencijalnim sukobom interesa na obvezu postupanja po članku 9. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana